Det kommer til at koste en 66-årig mand en bøde, at han tirsdag formiddag glemte den gryde, han havde sat på en varm kogeplade på komfuret, inden han smuttede ud af døren.

Det er uvist, hvad menuen stod på, da en 66-årige mand tirsdag formiddag puttede smør i en gryde og satte på et tændt komfur hjemme hos sig selv, men sikkert er det, at det gik op i røg. For manden glemte tilsyneladende alt om, at han var i gang med at smelte smør. I hvert fald smuttede han lige en tur, mens såvel gryde som smør stod og blev alt for varmt. Ild fik fat i emhætte Det begyndte at brænde, og ilden fik fat i emhætten, hvorfra det gik stærkt med ilden, der bredte sig til hele huset. Manden slog alarm, da han vendte hjem igen til adressen Voergårdsvej ved Dronninglund. Nordjyllands Beredskab tilkaldte assistance fra Sæby, Østervrå og Frederikshavn for at få slukket branden i huset. Ingen personer var i fare i forbindelse med branden, men det skete en del skader på huset som følge af ilden. Loven er overtrådt Nu kan den 66-årige mand se frem til at få en bøde for at smutte fra det tændte komfur. Ifølge vagtchef hos Nordjyllands Politi, Jesper Sørensen, sigtes den 66-årige mand for at have overtrådt beredskabsloven, idet han ikke udviste nødvendig forsigtighed.